

CRNA GORA

**O P Š T I N A N I K Š I Ć**

*Sekretarijat za kulturu, sport, mlade i socijalno staranje*

**KANCELARIJA ZA PREVENCIJU BOLESTI ZAVISNOSTI**

**INFORMACIJA**

O REALIZACIJI PROGRAMA RADA KANCELARIJE ZA PREVENCIJU BOLESTI ZAVISNOSTI U NIKŠIĆU ZA PERIOD

JUL 2023 – JUL 2024.GODINE

Nikšić, oktobar 2024. godine

Na osnovu člana 20, stav 1, alineja 14 Odluke o organizaciji i načinu rada lokalne uprave Opštine Nikšić („Službeni list CG – Opštinski propisi“, br. 39/11, 9/15, 10/16 i 15/17), u opštini Nikšić organizovani su poslovi koji se odnose na prevenciju i suzbijanje narkomanije kod djece i omladine i to na nivou Kancelarije za prevenciju bolesti zavisnosti. Kancelarija je počela sa radom 10. avgusta 2006. godine i za svoj rad odgovara Skupštini opštine.

Nakon reorganizacije organa lokalne uprave 2012. godine, Kancelarija radi u okviru Sekretarijata za kulturu, sport, mlade i socijalno staranje. U kancelariji su zaposlena četiri službenika.

**INFORMACIJA O REALIZACIJI PROGRAMA RADA KANCELARIJE ZA PREVENCIJU BOLESTI ZAVISNOSTI KOD DJECE I OMLADINE ZA PERIOD JUL 2023 – 2024. GODINE**

Kancelarija za prevenciju bolesti zavisnosti aktivno radi na suzbijanju zloupotrebe droga, koja predstavlja globalni problem i prijetnju bezbjednosti i zdravlju pojedinaca i društva u cjelini. Ovaj izazov zahtijeva kontinuirani, multisektorski odgovor cijele zajednice, uključujući angažman pojedinaca, porodica, lokalnih zajednica, vladinih institucija, civilnog sektora, međunarodnih organizacija i drugih relevantnih aktera.

U okviru svojih aktivnosti, Kancelarija se vodi Strategijom Crne Gore za sprečavanje zloupotrebe droga za period od 2024. do 2027. godine, koja predstavlja treći nacionalni strateški odgovor u ovoj oblasti. Strategija pruža sveobuhvatan politički okvir i prioritete za politiku u vezi sa drogama, a njeni ciljevi i okviri su temelj za Akcioni plan za period 2024-2025. godine. Glavni cilj ove Strategije je zaštita i unapređenje dobrobiti društva i pojedinaca, uz osiguranje visokog nivoa bezbjednosti i javnog zdravlja. Strategija takođe promoviše rodnu ravnopravnost i pravičnost u pristupu zdravstvenim uslugama. Usvojena je u skladu s trenutnom situacijom u Crnoj Gori, savremenim naučnim saznanjima o problemu droga, kao i sa politikama Evropske unije u ovoj oblasti.

Prevencija predstavlja sveobuhvatan sistem kontrole kojim se nastoje spriječiti uzroci, njihovo neposredno dejstvo na pojedinca i društvene grupe kod kojih postoji veća mogućnost zavisnosti od psihoaktivnih supstanci i zavisnih ponašanja. Primarni cilj prevencije zloupotrebe psihoaktivnih supstanci je pružanje informacije prvenstveno mladima, da izbjegnu njihovo korišćenje kako ne bi ušli u bolest zavisnosti, a opšti cilj je zdrava i bezbjedna društvena zajednica.

Bolesti zavisnosti izazivaju brojne individualne i socijalne posljedice: zdravstvene, bio-psiho-emocionalne, ekonomske. Problematika dotiče skoro svaku zemlju na svijetu, lokalnu zajednicu, porodice i svakodnevni život pojedinca. Prevencija zloupotrebe psihoaktivnih supstanci prepoznata je kao prioritet kroz strateški, edukativni okvir i programe koji se realizuju. Savremeni programi za prevenciju bolesti zavisnosti zasnivaju se na unapređenju saznajnog, socijalnog i emocionalnog razvoja djece i mladih putem razvojno prilagođenog informisanja o vrstama i uticaju droga na zdravlje, razvoju socijalnih vještina, razvijanju znanja i vještina roditelja u smislu podsticanja njihove djece i omladine za usvajanje zdravih stilova života, ostvarenje njihovih talenata i potencijala. Ne postoji efikasna prevencija koja se može razvijati i realizovati samostalno.

Smanjenje potražnje za drogama obuhvata niz mjera kao što su prevencija, rano otkrivanje i intervencije, smanjenje rizika i štete, liječenje, rehabilitacija, socijalna reintegracija i oporavak. Važno je napomenuti da se Kancelarija bavi primarnom i djelimično sekundarnom prevencijom.

Kada je riječ o podacima o nivou korišćenja droga u Crnoj Gori, jedan od pet ključnih indikatora na polju epidemiologije droga – „Prevalencija i obrasci upotrebe droga u opštoj populaciji i među mladima” – u potpunosti je usklađen sa međunarodnim standardima. Ovo je rezultat kontinuirane primjene nekoliko istraživačkih projekata od 2008. godine. Standardne metode prikupljanja podataka za ovaj indikator uključuju Evropsko istraživanje o upotrebi alkohola i droga među školskom populacijom (ESPAD) za mlade.

ESPAD istraživanje, koje se u Crnoj Gori sprovodi od 2008. godine, koristi strogo kontrolisanu metodologiju u populaciji učenika koji u godini istraživanja pune 16 godina. Cilj istraživanja je prikupljanje međunarodno uporedivih podataka o učestalosti i obrascima upotrebe psihoaktivnih supstanci, kao i praćenje trendova kroz vrijeme. Do danas su u Crnoj Gori sprovedena četiri ciklusa ESPAD istraživanja (2008, 2011, 2015 i 2019), te dodatno istraživanje validnosti u 2017. godini. Ova istraživanja omogućila su da Crna Gora u potpunosti uskladi podatke o upotrebi psihoaktivnih supstanci sa zemljama EU i šire, što je omogućilo praćenje trendova korišćenja droga, ali i drugih rizičnih ponašanja među mladima (npr. upotreba duvana, interneta, društvenih mreža, kockanje i energetska pića).

Prema rezultatima poslednjeg ESPAD istraživanja iz 2019. godine, više od jednog u deset učenika u Crnoj Gori koristilo je psihoaktivne supstance prije navršene 16. godine. Najzastupljenija droga među mladima je kanabis, čija upotreba, zajedno sa drugim supstancama, raste od 2008. do 2015. godine. Korišćenje novih psihoaktivnih supstanci ostaje stabilno, dok Crna Gora bilježi najveću prevalenciju korišćenja anaboličkih steroida u nemedicinske svrhe (2.7%). Zabrinjavajući je i rani početak upotrebe droga, gdje je evidentirano da 2.1% mladih od 13 godina ili mlađih probalo kanabis, 0.6% ekstazi, a po 0.7% amfetamin, metamfetamin ili kokain. U poređenju sa prosjekom drugih zemalja, Crna Gora bilježi višu prevalenciju upotrebe kokaina i amfetamina među mladima. Takođe, statistike pokazuju da su dječaci skloniji isprobavanju psihoaktivnih supstanci u odnosu na djevojčice. Na primjer, 11.4% dječaka koristi kanabis u poređenju sa 7.3% djevojčica, dok ekstazi koristi 3.4% dječaka, naspram 2% djevojčica.

**Cilj rada:** Cilj rada Kancelarije za prevenciju bolesti zavisnosti je smanjenje potražnje za drogama kroz sprovođenje kvalitetnih preventivnih programa, jačanje socio-emocionalnih vještina i promociju zdravih stilova života, te smanjenje rizičnog ponašanja među mladima i populacijom u riziku.

**Ciljna grupa:** Primarna ciljna grupa su mladi, posebno učenici osnovnih i srednjih škola, te rizične grupe koje su podložnije zloupotrebi droga. Takođe, u aktivnosti su uključeni i roditelji, kao i zajednica u cjelini.

**Metod rada:** Metod rada obuhvata preventivne programe univerzalne, selektivne i indikovane prevencije, uključujući edukaciju, odnosno sprovođenje programa u školama i saradnju sa institucijama lokalne zajednice. Kancelarija se oslanja na međunarodne standarde (UNODC), sprovodeći evaluaciju i monitoring programa kako bi osigurala njihovu efikasnost.

Najvećim dijelom svoje programske aktivnosti Kancelarija za prevenciju bolesti zavisnosti realizuje tokom školske godine. U cilju što kvalitetnije saradnje sa direktorima svih osnovnih i srednjih škola u Nikšiću potpisan je Protokol o saradnji kojim je uspostavljena sveobuhvatna, redovna i efikasna komunikacija. To je sve u cilju podizanja nivoa informisanosti djece i omladine.

Kancelarija je imala uspješnu saradnju sa svim institucijama koje se bave bolestima zavisnosti: Ministarstvo zdravlja – Odjeljenje za droge, Instut za javno zdravlje, Centar bezbjednosti Nikšić - Grupa za suzbijanje droga, SOS linija za žene i djecu žrtve nasilja Nikšić, Dom zdravlja, Centar za socijalni rad, Dnevni centar „Defendologija“, Centar za afirmaciju RE populacije – CAREP, opštinske kancelarije za prevenciju bolesti zavisnosti u Crnoj Gori, kao i nevladine organizacije koje se bave prevencijom i tretiranjem bolesti zavisnosti (CAZAS, Juventas, Link, Preporod...).

**Realizovane aktivnosti sa učenicima za period 2023/2024. godine**

Kancelarija za prevenciju bolesti zavisnosti je tokom školske 2023/2024. godine sprovela obiman program edukacije u cilju prevencije zavisnosti među učenicima osnovnih i srednjih škola na teritoriji opštine Nikšić. Ove aktivnosti su realizovane u svim osnovnim i srednjim školama, uključujući i one u gradskim, prigradskim i seoskim područjima, kao i škole koje gravitiraju na teritoriji Nikšića. Program je bio usmjeren na podizanje svijesti o opasnostima koje nose bolesti zavisnosti od psihoaktivnih supstanci, ali i bijehevioralne zavisnosti, sa akcentom na interaktivne i edukativne radionice.

Kada su u pitanju osnovne škole, radionicama je prisustvovalo **1427** učenika, uglavnom sedmog, osmog i devetog razreda. Ove radionice su bile prilagođene uzrastu i psiho-socijalnom razvoju učenika, s obzirom na to da različiti uzrasti zahtijevaju različite pristupe u obradi tema koje se odnose na zavisnosti.

Učenici mlađih razreda bili su upoznati sa osnovnim informacijama o štetnim navikama i rizicima, dok su učenici starijih razreda dobili detaljnije informacije o posljedicama zloupotrebe psihoaktivnih supstanci, ali i o bijehevioralnim zavisnostima. Radionice su bile interaktivne, gdje su učenici mogli da učestvuju, postavljaju pitanja i dobiju konkretne savjete od stručnjaka. Na taj način, stvoren je podsticajan ambijent u kojem su učenici bili motivisani da razmišljaju o opasnostima kojima mogu biti izloženi, ali i kako da se odupru tim rizicima.

U dvije osnovne škokle su održane radionice sa đačkim parlamentom, pored uobičajenih aktivnosti u tim školama. Ovim radionicama je prisustvovalo 87 učenika.

Pored osnovnih škola, Kancelarija za prevenciju bolesti zavisnosti je održala niz radionica i u svim srednjim školama na području Nikšića. Ove radionice su bile sveobuhvatnije i dublje se bavile problemima zavisnosti, s obzirom na to da su učenici srednjih škola često izloženi većim rizicima usled socijalnih i okolinskih uticaja.

Radionicama u srednjim školama je prisustvovao **831** učenik.

U okviru programa rada sa učenicima, obrađene su sljedeće teme:

1. Zavisnost od psihoaktivnih supstanci

 Radionice su se posebno fokusirale na probleme zavisnosti od alkohola, nikotina i droga. Učenici su upoznati sa vrstama psihoaktivnih supstanci, njihovim efektima na organizam, kao i sa dugoročnim posljedicama koje ove supstance mogu imati na fizičko i mentalno zdravlje. Obrađena je i tema socijalnih posljedica zloupotrebe ovih supstanci, kao što su narušeni odnosi sa porodicom, prijateljima i društvom uopšte.

2. Bijehevioralne zavisnosti

 Poseban akcenat je stavljen na prevenciju bijehevioralnih zavisnosti, s obzirom na sve veću učestalost ovih problema među mladima. Radionice su se bavile zavisnošću od kockanja, posebno onlajn kockanja, kao i problematičnom upotrebom interneta. Učenici su upoznati sa tim kako ove aktivnosti mogu prerasti u zavisnost, te kako utiču na njihovo mentalno zdravlje, socijalne odnose i svakodnevni život. Preko praktičnih primjera i scenarija, učenici su mogli da prepoznaju znake bijehevioralnih zavisnosti kod sebe ili svojih vršnjaka, kao i da nauče kako da se na vrijeme obrate za pomoć.

U okviru radionica o bijehevioralnim zavisnostima, najveća pažnja je posvećena problemu zavisnosti od kockanja i prekomjernog korišćenja interneta, budući da su ove forme zavisnosti sve prisutnije u savremenom društvu. Učenici su podsticani da razvijaju zdrave digitalne navike i da kritički razmišljaju o svom ponašanju na internetu.

Pored tradicionalnih psihoaktivnih supstanci, pojava novih sintetičkih droga predstavlja dodatni izazov u prevenciji i suzbijanju zavisnosti. U okviru programa edukacije učenika, značajan dio radionica u 2023/2024. godini bio je posvećen novim sintetičkim drogama, koje se mogu pojaviti na tržištu pod različitim nazivima i formama. Ove supstance su izuzetno opasne jer njihov sastav i efekti mogu biti nepredvidivi i izuzetno štetni. Sintetičke droge uključuju supstance koje imitiraju efekte tradicionalnih droga, ali sa znatno ozbiljnijim zdravstvenim posledicama.

Kroz edukacija o novim sintetičkim drogama poseban akcenat stavljen je na prepoznavanje opasnosti koje nose ove nove supstance. Kroz predavanja i radionice, učenici su upoznati sa izgledom i načinima na koji se ove droge distribuiraju, kao i sa posljedicama koje mogu imati na njihovo zdravlje.

U prostorijama Izviđačke čete Tibor je organizovano predavanje „Novi talas opasnosti – sintetičke droge“, gdje se na konkretnom primjeru, kroz kratki dokumentarni film i razgovor, prikazuje stavrni sastav narkotika, puštanje u promet i posljedice konzumacije.

U realizaciji dijela programskih aktivnosti u osnovnim školama, Kancelarija sarađuje sa Upravom policije – Jedinicom za borbu protiv droge. Osim informacija o opasnostima koje sa sobom nosi eksperimentisanje sa drogama, učenici se i na ovaj način upozoravaju o dostupnosti i vrstama koje se mogu naći. Takođe, predočava im se i kaznena politika iz oblasti zakonodavstva kada su maloljetnici u pitanju i krivična djela koja sa tim dolaze.

 Izuzetno dobru saradnju Kancelarija ima sa Domom učenika i studenata „Braća Vučinić“, gdje su održana predavanja, kao i radionice i prezentacija o štetnim efektima raznih psihoaktivnih supstanci sa 108 učenika. Zatim je sa učenicima rađeno i na razvoju socijalnih vještina, odolijevanju vršnjačkom pritisku i upotrebi tehnika otpora u rizičnim situacijama.

Takođe je nastavljena saradnja i sa Filozofskim fakultetom. Naime, Kancelariju su posjetile studentkinje prve godine Master studija Odsjeka za pedagogiju sa profesoricom, u okviru predmeta Pedagoška resocijalizacija, gdje se obrađuju teme vezane za bolesti zavisnosti.

Kancelarija za prevenciju bolesti zavisnosti uspješno je realizovala sve planirane aktivnosti u okviru svog programa za 2023/2024. godinu, pokrivajući sve osnovne i srednje škole u Nikšiću i okolini. Ove aktivnosti značajno su doprinijele podizanju svijesti kod učenika o rizicima bolesti zavisnosti i ponudile im alate kako da se izbore sa izazovima koji ih mogu zadesiti.

**Rad sa roditeljima i testovi**

Pored aktivnosti usmjerenih na rad sa učenicima, Kancelarija za prevenciju bolesti zavisnosti je tokom 2023/2024. godine pružala značajnu podršku roditeljima koji su se obratili za pomoć u vezi sa problemom zavisnosti kod svoje djece. Roditelji su često dolazili sa sumnjama da su njihova djeca počela koristiti psihoaktivne supstance, ili su se suočavali sa već postojećim problemom zloupotrebe droga.

Jedna od značajnih usluga koju Kancelarija pruža jeste izdavanje besplatnih panel testova na droge, koji su dizajnirani da otkriju prisustvo psihoaktivnih supstanci u organizmu. Ovi testovi su veoma korisni za roditelje koji sumnjaju da njihovo dijete koristi droge, ali nisu sigurni. Panel testovi se mogu koristiti za otkrivanje jedne ili više vrsta droga, u zavisnosti od potreba i sumnji koje roditelji imaju.

Tokom prethodne godine, potražnja za ovim testovima značajno je porasla u odnosu na raniji period. Roditelji su u sve većem broju tražili ovu vrstu podrške, što ukazuje na rastuću svijest i brigu za zdravlje i bezbjednost djece u kontekstu zloupotrebe droga. Kancelarija je nastojala da odgovori na ovaj porast zahtjeva, obezbijedivši dovoljne količine testova za sve koji su tražili pomoć.

Pored standardnih panel testova na različite vrste droga, u Kancelariji se mogu preuzeti i testovi na Buprenorfin, lijek koji se koristi kao zamjenska terapija u liječenju zavisnosti od opijata. Ovi testovi su od velike važnosti za porodice čiji članovi prolaze kroz proces liječenja od zavisnosti, jer pomažu u praćenju terapije i njene efikasnosti. Roditeljima je ovdje omogućeno da na jednostavan i efikasan način kontrolišu korišćenje ovog lijeka i time osiguraju da se proces liječenja odvija na najbolji mogući način.

Predstavnici Kancelrije su prisustvovali na više okruglih stolova, obuka i seminara:

- Obuka u okviru projekta ,,Osnaži programe, znanja i vještine“, NVO Cazas;

- Okrugli sto na temu ,,Upotreba alkohola u Crnoj Gori – analiza stanja i preporuke za smanjenje prevalence“, Institut za socio – ekonomske analize;

- Obuka na temu Pisanje i finansiranje projekata u sklopu projekta "Jačanje rezilijentnosti mladih i postojeće mreže podrške nacionalnih i lokalnih organizacija i institucija za adekvatnu primjernu programa prevencije upotrebe droga" , NVO Link.

- Nacionalna konferencija o potrebama, lokalnim i nacionalnim politikama u odnosu na osobe koje koriste drogu, NVO Juventas i Crnogorska mreža za smanjenje štete ,,Link“;

- Obuka „Rad sa ženama žrtvama: Trauma. Nasilje. Zavisnost“, SOS telefon za žene i djecu žrtve nasilja;

- Okrugli sto povodom prezentovanja rezultata projekta ,, Podizanje kapaciteta SOS telefona za rad sa ženama koje koriste drogu“, SOS telefon za žene i djecu žrtve nasilja;

- Okrugli sto ,, Uloga servisa podrške i zajednice u tretmanu bolesti zaviosnosti od alkohola i droga“, NVO Cazas.

O svim svojim aktivnostima Kancelarija informiše javnost putem svoje Facebook i Instagram stranice. Aktivnost na društvenim mrežama je unaprijeđena i podignuta na veći nivo, te se pratioci stranica mogu informisati o širokom spektru tema koje se tiču bolesti zavisnosti, hemijskih i nehemijskih, kao i o štetnim efektima psihoaktivnih supstanci na psihičko i fizičko zdravlje. Kancelarija ima dobru saradnju ima i sa lokalnim elektronskim medijima i portalima. Svi izvještaji sa radionica i predavanja se šalju obrazovnim institucijama koje isti materijal koriste za objave na svojim društvenim mrežama.

**SEKRETARIJAT ZA KULTURU, SPORT, MLADE I SOCIJALNO STARANJE**

**Rukovoditeljka Kancelarije Sekretar**

 Ljubica Abramović, s.r. Dejan Ivanović, s.r.